
( AM FARWOLAETH Y 


PARCH. WM. THOMAS, 
O'R TY-DRAW, PILE, MORGANWG; 


Yr hwn â ymadawodd â'r byd y 22ain o Awst, 1811, 
yn 88ain oed, wedi bod dros 72ain o flynyddau yn 
milwrio ac yn pregethu dan faner ei Arglwydd 
Iesu Grist. 

: GAN DANIEL DANIEL, O'R CONSTANT. 


Y cyfiawn Sydd byth mewn coffadwriaeth.—Salm cxli. 6. 
— 


'Rwy'n rhoi pin i lawr ar papyr, 
Nis gwn pa fodd i fyn'd yn mlaen, 
I son am dad oedd yn yr eglwys, 
'O'r anialwch aeth yn lân ; 
Os caf gymhorth oddi uchod, 
A goleuni'r golofn dân, 
Pwy a wyr cyn b'o im' orphen, 
Na bydd halen ar y gân? 


William Thomas ddiwyd enwog, 
Ei gorff sydd heddyw yn y bedd, 
Gwedi gorphen ar ei yrfa, 
A'i enaid mewn tragwyddol hedd : 
Ni ddaw rhyfel, poen, na methiant, 
Byth 9 fewn y wlad lle mae, 
Ond llawenydd a hyfrydwch 
Gyda'r bendigedig rai. 

Ni raid achwyn i'r llafurwr, 
Dori'r yd ìi lawr cyn pryd, 
Rhoddwyd iddo gyflawn ddyddiau, ” 
A gorchwyl yn ei law o hyd; 
Gwedi'i olchi yn y ffynon, 
Gwedi'i gânu yn y gwaed, 
Gwedi maddeu'i holl bechodau, 
Fe aeth adre' at ei Dad. 


Nid âi son amdano yma, 
Fel rhyw ffermwr diwyd drud, 
Casglu'r yd i mewn i'r 'scubor, fn 
Rhoddi'r gwair dan gronglwyd glyd, 
Hyn a geir gan y bydolion, 
Y rhai sydd yma'n gwneyd eu tre', € 
Ond 'roedd calon William Thomas 
Yn gogwyddo at bethau'r ne'. 


Y mae'n gof gan rai o'r brodyr, 
Ei dystiolaeth felys glyd, 
Ar ddydd Calan, yn Cyrneli, 
Lle 'roedd amryw'n cwrdd y'nghyd :— 
“ Deuddeg mlynedd lawn a thri'gain, 
Ge's y'ngwinllan Brenin ne', 
Pe cawn ddeuddeg mil yn rhagor, 
Ni newidiwn ddim o'm lle.” 


Pwy mor aml mewn gruddfanau, 
A gweddiau ddydd a nos, 
Dros y byd a thros yr eglwys, 
Dros elynion creulon croes ? 
Cafodd siampl gan ei Arglwydd, 
Ac wrth hono mynai fyw; 
Ffaelodd neb â'i droi o'r llwybr 
Nes myn'd adref at ei Dduw. 


'Tori ei fara i'r newynog ” 
Oedd ei bleser nos a dydd, 

Rhoddi gwisg i guddio noethni, 
Yn enwedig blant y ífydd; 

Gwneuthur da yn lle drygioni, 
Nes oedd rhai o blant y byd, 

Yn ffaelu dywedyd yn ei erbyn, 

Ond yn gorfod myn'd yn fud. 

Nid gwr ffraeth ei ymadroddion 
Mewn cwmnïaeth oedd efe ; 
Dystaw, tawel, ac anaml 
Oedd ei eiriau yn mhob lle; 
Prudd och'neidio am i'r gweiniaid, 
Gael nerth i ddal eu gyrfa i maes, 
Pwy all ddweyd y'ngwyneb Beibl, 
Nad yw rhai'n yn nodau gras? 


Fe fu'n teithio hir flynyddau, 
Yn y Gogledd faith a'r De', 

Yn cyhoeddi pur efengyl 
Gallu Duw lle cym'ro le; 

Fe aeth rhai o ffrwyth ei lafur, 
I'r llawenydd pur o'i flaen, 
Fe ddaw torf o blant y cystudd 

Eto i seinio'r nefol gân. 


Gwedi natur gael ei maeddu, 
Methiant oedran dd'od yn mlaen, 
Ffaelu teithio bro a bryniau, 
Draw ac yma fel o'r blaen; . 
'Roedd ei eiriau'n fuddiol gartre', 
Nid oedd diffig ar ei ddawn, 
Melys, iraidd, awdurdodol, 
O drysorau'r nef yn llawn. 


'Roedd ei glust yn deneu i wrando, 
B'le clafychai gwraig yr Oen, 

B'le'r oedd plant yn cael eu geni, 
Ac yn ffaelu tewi son ; 

Dan weddio fe âi yno, 
Ac a dynai'r nef i lawr, 

Nes bae'r rhai oedd gyneu'n wylo 
Yn bloeddio o lawenydd mawr. 


Os âi gwan i ddweyd ei brofiad, 
Pwy mor waned ag efe, 

Medrai'n wastad gydymdeimlo 
A'r tlota yn mhob lle; 

Anog pawb o'i anwyl frodyr, 
Garu eu gilydd yn ddilai, 

Ac na byddai i gariad oeri, 
Er o bosibl weled bai. 

Cegin, parlwr, cell, a 'scybor, 
Oedd yn rhydd at achos Duw, 
'Stafell, gwely, bwrdd, canwyllbren, 
Pob peth arall yn ei ryw ; 
Arian, aur, pan byddai galwad, 
Gwair, a cheirch, a phorfa fras, 
Eto'r blawd oedd yn y celwrn, 
A'r olew byth yn cadw ei flas. 


Fe wna gras ei ol lle byddo, 
Surdoes yw lle cym'ro ei le, 

Fe dâl yr Arglwydd ar ei ganfed, 
Yn y byd hwn i blant y ne' ; 

Os hau yn brin, yn brin rhaid medi, 
Cofiwn hyny blant y ffydd, 

Ond ymhelaethu mewn daioni, 
Fe ddaw crop o hyn ryw ddydd. 


Fe gyhoeddai yn wyneb angeu, 
Er mor arwed yw ei wedd, 
Nid oes yn awr ddim damnedigaeth, 
Fe ddaeth Cristi'r lan o'r bedd, 
Y mae'r ddyled wedi ei thalu, 
A'r biliau wedi eu croesi gyd, 
Fe gaiff plant yr arfaeth foreu, 
Fythol wel'd ei wyneb pryd. 


Ffarwel iddo, rhaid ymado, 
Er ei ddoniau yn ei ddydd, 
Nid ei golled, ond ei ennill, 
Fe ga's farw yn y ffydd ; 
Gwedi teithio hir flynyddau, 
Hardd bererin yn €i le, 
Heddyw y'mhell tuhwnt i ofid, 
Gyda'r Iesu draw yn nhre'. 


ARGRAFFWYD GAN D. DAVIS, ABERAFAN. 





